b'\n_START_ARTICLE_\nIttihad FC\n_START_SECTION_\nHistoria\n_START_PARAGRAPH_\nAl-Ittihad perustettiin vuonna 1927 jalkapalloseuraksi. Jaavalaiset siirtolaiset olivat puolisen vuosikymment\xc3\xa4 sitten tuoneet lajin maahan, ja Jeddassa ja Mekassa oli virinnyt jonkinlaista jalkapallotoimintaa. Vuoden 1927 lopulla joukko pelaajia eri seuroista kokoontui perustamaan uutta, yhdistynytt\xc3\xa4 seuraa._NEWLINE_Sen nimi tarkoittaa yhdistynytt\xc3\xa4 (kuten englanninkielen United). _NEWLINE_Ensimm\xc3\xa4isen ottelunsa yhdistynyt seura pelasi vuonna 1929 paikallisvastustaja al-Riyadhia vastaan ja voitti 3-0. Sittemmin al-Riyadh lopetti jalkapallotoiminnan ja al-Ittihad j\xc3\xa4i kaupungin ainoaksi jalkapalloseuraksi. Al-Ittihad jatkoi pelaamista p\xc3\xa4\xc3\xa4asiallisesti paikallisten liikemiesten sponsoroimissa turnauksissa vuoteen 1957 saakka, jolloin perustettiin virallinen Saudi-Arabian jalkapalloliitto. Samana vuonna pelattiin jo ensimm\xc3\xa4inen jalkapallokilpailu, kuninkaan mukaan nimetty cup, joka s\xc3\xa4ilyi maan ykk\xc3\xb6sjalkapallokilpailuna, kunnes vuonna 1975 k\xc3\xa4ynnistyi kansallinen liiga. Ittihad voitti sarjan mestaruuden sen toisella kaudella. 1970-luvun puoliv\xc3\xa4liss\xc3\xa4 vauras saudihallinto tuki avok\xc3\xa4tisesti jalkapallo- ja muutakin urheilutoimintaa. Jalkapalloseurat otettiin kuitenkin tiukkaan kontrolliin ja niiden ohjelmaan otettiin my\xc3\xb6s muita lajeja.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nNyky\xc3\xa4\xc3\xa4n al-Ittihadin ohjelmaan kuuluu ykk\xc3\xb6slajin jalkapallon lis\xc3\xa4ksi muun muassa koripallo, vesipallo, p\xc3\xb6yt\xc3\xa4tennis, lentopallo sek\xc3\xa4 uinti. Kaikkiaan al-Ittihad on voittanut 661 kilpailua eri lajeissa. Joulukuussa 2005 jalkapallojoukkue eteni jalkapallon seurajoukkueiden MM-turnauksessa v\xc3\xa4lieriin, jossa h\xc3\xa4visi brasilialaiselle Sao Paulon joukkueelle.'